[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.06.2005

COM(2005) 272 végleges

2005/0064 (SYN)

A BIZOTTSÁG KÖZLEMÉNYE AZ EURÓPAI PARLAMENTNEK

az EK-Szerződés 252. cikke (b) bekezdésének első albekezdése alapján

A Tanácsnak az

„A Tanács rendelete a költségvetési egyenleg felügyeletének, valamint a gazdaságpolitikák felügyeletének és összehangolásának megerősítéséről szóló, 1466/97/EK rendeletet módosítáról”

címen előterjesztett javaslat elfogadására vonatkozó közös álláspontjáról

1. Előzmények

A Bizottság „A gazdasági kormányzás erősítéséről és a Stabilitási és Növekedési Paktum végrehajtásának pontosításáról” című 2004. szeptember 3-i közleményével indította el a Stabilitási és Növekedési Paktum (SNP) reformjával kapcsolatos vitát. 2005. március 20-án a Tanács politikai megállapodásra jutott az SNP reformjával kapcsolatban, és elfogadta „A Stabilitási és Növekedési Paktum végrehajtásának javítása” című jelentést. Az Európai Tanács 2005. március 23-i következtetéseiben helybenhagyta a jelentést, és kijelentette, hogy az naprakésszé teszi és kiegészíti az SNP-t. E következtetéseiben az Európai Tanács felkérte a Bizottságot, hogy – a Tanács jelentésével összhangban – terjesszen elő javaslatokat az 1466/97/EK és az 1467/97/EK tanácsi rendeletek módosítására.

A költségvetési egyenleg felügyeletének, valamint a gazdaságpolitikák felügyeletének és összehangolásának megerősítéséről szóló, 1466/97/EK rendeletet módosításáról szóló tanácsi rendeletre irányuló javaslatot a Bizottság 2005. április 20-án fogadta el és 2005. április 21-én továbbította a Tanácsnak. A fenti javaslattal egyidőben nyújtották be a túlzott hiány esetén követendő eljárás végrehajtásának felgyorsításáról és pontosításáról szóló, 1467/97/EK rendeletet módosításáról szóló tanácsi rendeletre irányuló bizottsági javaslatot. A reformcsomagot a Bizottság szervezeti egységeinek közreműködésével 2005. május 3-án készült, a Tanács által kidolgozott felülvizsgált magatartási kódex teszi teljessé.

Az Európai Parlament első olvasat során kialakított véleményét (Karas-jelentés) 2005. június 9-én fogadták el.

A Tanács 2005. június 13-án fogadta el a javasolt rendelettel kapcsolatos közös álláspontját.

2. A bizottsági javaslat célja

A bizottsági javaslat célja az 1466/96/EK rendelet módosítása annak érdekében, hogy a Stabilitási és Növekedési Paktum végrehajtásának javításáról szóló megállapodás teljes körűen alkalmazható legyen. A bizottsági javaslat az 1466/97/EK rendelet számos technikai módosítását is tartalmazza, hogy biztosítsa az összhangot a 2005. március 20-i tanácsi jelentéssel, és megkönnyítse a stabilitási és konvergenciaprogramok vizsgálatát.

3. A közös állásponttal kapcsolatos megjegyzések

3.1 Az Európai Parlament első olvasata

Az Európai Parlament egy sor módosítást – többek között a Bizottság pénzügyi ellenőrzés elvégzésére irányuló lehetőségét – fogadott el a megbízható költségvetési statisztikák fontosságát kiemelendő: a tagállamok által szolgáltatott adatok összehasonlítása a nemzeti központi bankok és az Európai Központi Bank adataival, a középtávú költségvetési célkitűzések (KKC-k) elérése felügyeletének megerősítése, valamint a stabilitási és konvergenciaprogramok vizsgálata során a kormányzati adósságdinamizmus fokozott hangsúlyozása.

3.2 Az állásponttal kapcsolatos általános észrevételek

Néhány, főleg fogalmazásbeli változtatástól eltekintve a közös álláspont az alábbi kérdésekben különbözik a bizottsági javaslattól:

- Az országspecifikus középtávú célkitűzések meghatározására alkalmazott eljárás. Az SNP reformjával kapcsolatos megállapodás alapján a KKC-kat országonként meg kell különböztetni. A megkülönböztetett KKC-k megállapításához gazdasági megítélésre és az elfogadott elvek következetes alkalmazására van szükség. Ez utóbbi csak akkor érhető el, ha a KKC-ket közös eljárás kontextusában tárgyalják. A Bizottság azt javasolta (a bizottsági javaslat 2. cikkének a) pontja), hogy az országspecifikus KKC-kat a Szerződés 99. cikkének (2) bekezdésében említett eljárás kontextusában határozzák meg. A Tanács egyetértett ugyan a közös eljárás szükségességével, de úgy ítélte meg, hogy ez utóbbi akkor érhető el, ha a tagállamok stabilitási vagy konvergenciaporgramjukban – a Gazdasági és Pénzügyi Bizottságban történt megbeszélést követően – vázolják a KKC-kat. A programokkal kapcsolatos vizsgálat és véleménynyilvánítás során a Bizottság és a Tanács megvizsgálja majd a tagállamok által vázolt KKC-k megfelelőségét.

- A többpillérű, egy kötelező jellegű, teljes egészében tőkefedezeti pillért is magában foglaló rendszert bevezető nyugdíjreform figyelembe vétele. Ezzel a kérdéssel kapcsolatban a Tanács tisztázó rendelkezéseket vezetett be a rendeletbe (az 5., illetve a 9. cikk (1) bekezdése): az ilyen reformokat végrehajtó tagállamok azzal a feltétellel térhetnek el a középtávú költségvetési célkitűzések eléréséhez szükséges korrekciós pályától vagy magától a célkitűzéstől – az eltérésnek a nyilvánosan irányított pillér nettó költségeit kell tükröznie –, hogy az eltérés átmeneti és hogy biztosítják a megfelelő biztonsági ráhagyást a hiány referenciaértékéhez képest.

- Az euróövezet és az ERM II tagállamai esetében számszerű értéket kell megállapítani a KKC-kat el nem érő országok költségvetési kiigazítására. A Bizottság azt javasolta, hogy egészítsék ki a rendeletet (5. cikk (1) bekezdése) azzal az elvvel, amely szerint a KKC-t még el nem érő országok esetében minimális éves költségvetési erőfeszítést kell megállapítani; az erőfeszítés értékét nem számszerűsítették. A Tanács továbbment és kiegészítette a rendeletet (5., illetve 9. cikk (1) bekezdése) a GDP 0,5%-ának megfelelő számszerű értékkel, mely a a KKC-t el nem érő euróövezeti és ERM II-beli tagállamok által követendő, a ciklikus hatásoktól megtisztított egyenleg – az egyszeri és egyéb átmeneti intézkedések nettó értéke – éves javulására vonatkozó referenciaérték. Ezt a számszerű értéket a Tanács 2005. március 20-i jelentésében is megemlítették.

- Az euróövezet és az ERM II tagállamai KKC-jének mértéke A bizottsági javaslat nem említette a KKC-k mértékét. A Tanács olyan rendelkezésekkel egészítette ki a rendeletet (2. cikk a) pontja), amelyek szerint az euróövezet és az ERM II tagállamaiban az országspecifikus KKC-t a GDP 1%-a és az egyenleg vagy többlet közötti sávban kell meghatározni, ciklikus hatásoktól megtisztítva, az egyszeri és egyéb ideiglenes intézkedések nettó értékeként. E mérték szerepelt a Tanács 2005. március 20-i jelentésében.

Közös állásfoglalásában a Tanács nem egészítette ki a rendeletet az Európai Parlament által elfogadott módosításokat tükröző rendelkezésekkel. Megjegyzendő azonban, hogy a Tanács által a bizottsági javaslathoz képest elfogadott változtatások egyértelműbbé teszik az SNP megelőző részének végrehajtását, vagyis megfelelnek a Parlament által elfogadott módosítások általános irányultságának. A Parlament által javasolt egyéb változtatásokat – elsősorban a statisztika területére vonatkozókat – a Tanács figyelembe vette az államháztartási statisztikához szorosabban kapcsolódó jogi aktusok véglegesítésekor.

3. Következtetések és általános megjegyzések

A Bizottság megítélése szerint a Tanács közös álláspontja tartalmazza a Bizottság eredeti javaslatának alapvető elemeit és általában kiegyensúlyozott kompromisszumot tükröz. A Bizottság a Tanács javaslattal kapcsolatos valamennyi változtatását. Véleménye szerint az Európai Parlament egyes módosításai – különösen az államadósság alakulásának felügyeletére vonatkozók – tovább erősítették volna a javasolt rendeletet. A javasolt rendelet hozzájárul a többoldalú felügyelet és a gazdaságpolitika összehangolásának az Unión belüli hatékony végrehajtásához (az EU-ban), különösen a költségvetési politikák vonatkozásában.